Шари1ато билгалдина г1урбана урс хьакха мегаш долу хьайбанаш, церан куьцаш а. Уьш дагардийр ду вай: 1) эмкал; 2) бежана (гомаш); 3) уьстаг1 (газа). Г1урбана юьйш йолу эмкал пхи шо кхаьчна, бежана, газа – ши шо кхаьчна, уьстаг1 – цхьа шо кхаьчна хила безаш бу. Эмкал, бежана ворх1анна т1ера ден мегар ду. Нагахь уьстаг1 шо кхаьчна бацахь, амма ялх бутт баьллачул т1аьхьа хьалхара цергаш охьаэгна белахь, иза г1урбана урс хьакха мегаш бу. Абу Х1урайрата (Дела реза хуьлийла цунна) дийцина, Делан Элчано (Делера салам-маршалла хуьлийла цунна) олуш хезира шена, аьлла: «Ма дика г1урба ду-кх, шен хьалхара цергаш охьаэгна болу уьстаг1!» Ахьмад. Г1урбана урс хьокхуш долу хьайба жижигана эшам беш долчу сакхтах маьрша хила деза. Б1аьрзе дерг, астаг1аниг, гирз даьлларг, т1ех г1ийла дерг, лерган дакъа даьккхинарг мегар дац г1урбана. Амма лергана 1уьрг даьккхинарг я к1еззиг лерг хадийнарг, - жижигана эшам ца бечу кепара, - иза г1урбана мегаш ду. Барраъ бин 1азиба (Дела реза хуьлийла цунна) дийцина, Пайхамара (Делера салам-маршалла хуьлийла цунна) элира, аьлла: «Диъ х1уманах цхьаъ шеца долу хьайба г1урбана мегар дац: б1аьрзе дерг, шен б1аьрзе хилар билгала долуш; цомгаш дерг, шен цомгаш хилар билгала долуш; астаг1а дерг, шен астаг1а хилар билгала долуш; г1ийла-оза дерг, шен т1ум йоцуш». Тирмизи. Х1ара сакхташ санна лоруш ду церан жижиг эшош долу кхидолу сакхташ а. Г1урбана дуьйш дерг бежана я эмкал елахь, 1акъикъат ден лууш верг декъа ваха мегар ду, цунах 1акъикъатна къаьсттина дакъа эцна. Источник : ТРК Путь